রাতে বেরোলে হেনস্থা হতে হবেই! মহিলাকে বাক্যবাণ পুলিশকর্মীর

ওয়েব ডেস্ক: আইনের রক্ষক যখন অসংবেদনশীল মন্তব্য করেন তা জনমানসে নেতিবাচক প্রভাব ফেলবেই। ঠিক তাই হল তামিলনাড়ুতে (Tamil Nadu)। চেন্নাইয়ের (Chennai) এক পুলিশকর্মী এক মহিলাকে বলে বসলেন, “রাত ১২টার পর এভাবে রাস্তায় ঘুরে বেড়ালে হেনস্থা হতে হবেই।”

এই ঘটনা থিরুভানমিয়ুরের। ওই এলাকার এক মহিলা ২০ বছর ধরে পথকুকুরদের (Stray Dogs) খাওয়ান। সম্প্রতি একটু বেশি রাতে দুই পুলিশকর্মীর সঙ্গে পালা পড়ে তাঁর। ওই দুজনের মধ্যে একজনের নাম কার্তিক (Karthik), তিনি মহিলাকে কুকুরদের পরপর চারদিন খাবার দিতে নিষেধ করেন। তাতে কুকুরের দল আর আসবে না বলে ‘পরামর্শ’ দেন কার্তিক।

আরও পড়ুন: হাসপাতাল দুর্নীতি কাণ্ডে আপ নেতার বাড়ি হানা দিল ইডি

দুই তরফে বাক্য বিনিমিয় উত্তপ্ত হয়ে উঠলে দুই তরফেই ভিডিও রেকর্ডিং করা শুরু হয়। ভিডিওতেই শোনা যায়, কার্তিক নামে পুলিশকর্মীটির আচরণ নিয়ে আপত্তি তুলছেন মহিলাটি। এর পাল্টা হিসেবে কার্তিক বলে বসেন ওই বাক্য, “রাত ১২টার পর এভাবে রাস্তায় ঘুরে বেড়ালে হেনস্থা হতে হবেই।”

এই ভিডিও ভাইরাল হতেই সোশ্যাল মিডিয়া তুমুল অসন্তোষ ছড়িয়েছে। একজন পুলিশকর্মী কী করে এমন দায়িত্বজ্ঞানহীন মন্তব্য করেন তা নিয়ে সবমহলে প্রশ্ন উঠেছে। চাপে পড়ে থিরুভানমিয়ুর পুলিশের (Thirubhanmiyur Police) পক্ষ থেকে জানানো হয়েছে, ঘটনার তদন্ত করা হবে। এদিকে কার্তিক নামের পুলিশকর্মীর সাফাই, তিনি ‘হ্যারাস’ শব্দটি ব্যবহার করেননি, তিনি বলেছিলেন ‘অ্যারেস্ট’ অর্থাৎ গ্রেফতার। যদিও ভিডিওতে ‘হ্যারাস’ শব্দটিই পরিষ্কার শোনা গিয়েছে। কার্তিক তাঁর ঊর্ধ্বতন কর্তৃপক্ষকে এও বলেছেন যে, ওই মহিলাকে বেশি রাতে রাস্তায় না বেরোনোর পরামর্শ দিয়েছিলেন তিনি নয়তো গ্রেফতার হতে পারেন। কার্তিকের বিরুদ্ধে কোনও ব্যবস্থা নেওয়া হয়নি এবং এ নিয়ে পুলিশ আর কোনও পদক্ষেপ করবে না।